Eskom: Donker prentjie ondanks nuwe finansiële hoofCalib Cassim is in ŉ permanente posisie as die finansiële hoof van Eskom aangestel. Foto: Twitter Eskom het Woensdag bevestig Calib Cassim is in ŉ permanente posisie as die finansiële hoof van die kragvoorsiener aangestel nadat hy 16 maande lank in dié pos waargeneem het. Cassim is aanvanklik as waarnemende finansiële hoof aangestel ná die skorsing en gevolglike bedanking van Anoj Singh. Singh het in Januarie bedank nadat hy in September verlede jaar geskors is oor bewerings dat hy betrokke was by die onregmatige toekenning van kontrakte aan maatskappye wat bande met die Guptas het. Daar is ook beweer dat Singh geskenke en reise van die berugte familie ontvang het. Cassim, ŉ gekwalifiseerde geoktrooieerde rekenmeester, se nuwe permanente aanstelling kom egter te midde van ernstige geldelike probleme by die kragvoorsiener. Cassim sal as finansiële hoof verantwoordelik wees vir die bestuur van Eskom se finansiële strategie, insluitend finansiële beplanning, ekonomiese regulasie en die aansoeke rakende elektrisiteitspryse aan die Nasionale Energiereguleerder van Suid-Afrika (Nersa). Cassim het Woensdag Eskom se interim finansiële verslae bekendgemaak en erken die benarde situasie by die kragvoorsiener kan nie oornag omgedraai word nie. Inteendeel, daar word verwag dat die maatskappy se boeke eers teen 2023 verbetering sal begin toon. Cassim het verduidelik Eskom is tans in ŉ skuldafhanklike likiditeitsposisie wat spruit uit lae tariewe, ŉ 0,8%-afname in verkope, die stygende koste van kragopwekking en werknemervoordele en ŉ voortgesette bouprogram. “Die meeste van Eskom se finansiële ratio’s het agteruitgegaan en sal na verwagting oor die volgende ses maande nog verder verswak. Inkomste het met ŉ geringe 3% gestyg tot R98,1 miljard vanaf R95,5 miljard oor dieselfde tydperk verlede jaar. Tog het nettowins met 89% getuimel na R671 miljoen teenoor R6,3 miljard verlede jaar,” het Cassim gesê.